《程朱之学 其二》
宋代·陈普

化工溥万物，不过亦不遗。何以能不劳，一理以贯之。

寂然莫可迹，桴至鼓必随。一朝十二牛，芒刃不少隳。

制度自恰好，形样咸无疑。夭桃且灼灼，箓竹各猗猗。

有鳞尽渊跃，无翼不天飞。人心正尔妙，动静悉如斯。

枢纽在方寸，运化斯为基。眼前日万变，尧舜一无为。

此理无上下，大小随所知。因物为顺应，欢然鸣埙篪。

何故天下人，利器不自持。妄端忽一起，纷溃终难支。

天开真儒出，幽探万化机。苍苍群生类，何事涂径迷。

作者简介：陈普（公元一二四四年至一三一五年）生于宋理宗淳祐四年，卒于元仁宗延祐二年，年七十二岁。居石堂山。入元，隐居教授，从学者数百人。三辟为本省教授，不起。当聘主云庄书院。晚居莆中，造就益众。普著述有石堂遗稿四卷，《四库总目》行于世。